ASAP เลือดไหลไม่หยุด! บ่ายรูดต่อ18% คาดผิดหวังงบฯ Q3/61 กำไรวูบหนัก 43%
ASAP เลือดไหลไม่หยุด! บ่ายรูดต่อ 18% คาดผิดหวังงบฯ Q3/61 กำไรวูบหนัก 43% โดย ณ เวลา 16.04 น. อยู่ที่ 4.40 บาท ลบ 1.00 บาท หรือ 18.52% สูงสุดที่ 5 บาท ต่ำสุดที่ 4.20 บาท ด้วยมูลค่าซื้อขาย 57.51 ล้านบาท
15 พ.ย. 2561

ผู้สื่อข่าวรายงานว่า ราคาหุ้น บริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) หรือ ASAP ล่าสุด ณ เวลา 16.04 น. อยู่ที่ 4.40 บาท ลบ 1.00 บาท หรือ 18.52% สูงสุดที่ 5 บาท ต่ำสุดที่ 4.20 บาท ด้วยมูลค่าซื้อขาย 57.51 ล้านบาท

สำหรับปัจจัยที่ส่งผลให้ราคาหุ้น ASAP ปรับตัวลดลงต่ำสุดในรอบ 4 เดือน นับตั้งแต่ราคาหุ้นอยู่ที่ระดับ 4.16 บาท เมื่อวันที่ 5 ก.ค.2561 หลังบริษัทรายงานผลการดำเนินงานประจำไตรมาส 3/61 มีกำไรลดลง  43% ซึ่งต่ำกว่าที่คาดการณ์ไว้

โดยก่อนหน้านี้ บล.ทิสโก้ ระบุในบทวิเคราะห์ คาดผลประกอบการ ASAP ในไตรมาส 3/61 ลดลง 16% เมื่อเทียบจากปีก่อน และ 11% เทียบจากไตรมาสก่อน เป็น 30 ล้านบาท จากต้นทุนทางการเงินที่เพิ่มขึ้น (70% เมื่อเทียบจากปีก่อน และ 39% เทียบจากไตรมาสก่อน) แม้ว่ารายได้จะเพิ่มขึ้น 30% เมื่อเทียบจากปีก่อน และ 13% เทียบจากไตรมาสก่อน เป็น 719 ล้านบาท จากค่าเช่าที่เพิ่มขึ้นทั้งระยะสั้นและระยะยาว และรายได้จากการบริการที่เพิ่มขึ้นรวมถึงการขายรถมือ 2 ที่มากกว่า 300 คันในไตรมาส 3/61 ทำให้ในช่วง 9 เดือนจะมียอดขายรถมือ 2 กว่า 700 คัน